Det sier Mette Karina Thorp som har ansvaret for at du neste jul får toalettpapir uten «God jul» trykket på arkene.

I et leserinnlegg takket hun produsenten Lambi, og Coop som tar dette toalettpapiret inn til Norge.

Forbrukermakt alene

– Jeg har lest at Coop har 1,4 millioner medlemmer, og langt flere kunder, sier Thorp til Amta.

– At de lytter selv når en enslig kunde som meg peker på noe er ganske imponerende.

– Hvorfor kunne du ikke bare kjøpe et annet produkt?

– Jeg oppdaget ikke julebudskapet før jeg satte baderomsvarene på toalettet. Etter min mening var dette blasfemisk og støtende, så dagen etter gikk jeg på posten, sier Mette Thorp.

Anstendighet

– Jeg sendte alle toalettrullene til Coops markedsdirektør og la ved brev til Lambi papirprodusent. Dette var altså i desember, sier hun.

I brevet la hun vekt på både det blasfemiske og det smakløse ved å få kundene til å tørke seg bak med «God jul».

– Hva er det viktigste for deg, bruddet mot din anstendighetsfølelse eller det religiøse?

– Begge deler. Jeg har snakket med folk fra flere trossamfunn i tillegg til det kristne, blant annet en katolikk, en muslim, en hindu og en buddhist. Ingen av dem ville likt å ha fått et av sine faste uttrykk som ligner vårt «God jul» på toalettpapir. Religion er ikke noe man skal kimse av eller harselere med.

– I hvert fall ikke på dopapir, skrev Thorp til papirprodusenten og la ved samtlige doruller i en stor eske som ble sendt med Posten, sier Thorp og legger til at «God jul» er faktisk noe mer enn å si «hei» eller «ha det bra». Ifølge Wikipedia er det en hilsning for å ønske andre en gledelig religiøs høytid.»

Coop var enig med Thorp

– Er det vanlig at et produkt som selges over hele landet blir endret fordi en kunde ønsker det?

– Nei, men her var det en meget god begrunnelse som vi hadde forståelse for. Vi videresendte til produsenten Lambi, og resultatet er at toalettpapiret i Norge endres neste jul, sier kunde- og medlemsdirektør Geir Jostein Dyngeseth.

Det lyktes ikke Amta å få noen kommentar fra Lambi i Mariestad i Sverige, men i et brev til Mette Torp skriver produsenten følgende:

«Vi tar del i vad du skriver och vi ska inte trycka God Jul på toalettpapiret framøver».

- Jeg synes jo at det er veldig hyggelig å treffe på næringsliv som reagerer på denne måten, men jeg må ærlig talt innrømme at jeg ikke trodde det skulle bli så mye oppstyr av det hele, sier Mette Thorp.

Galskap

– Du skryter av Lambi og Coop, men er du overrasket?

– Ja, jeg er jo det. Venner og familie som fikk vite om pakken til Lambi sa at jeg er litt gal.

– Og nå?

– Nå er jeg glad jeg gjorde det, og fikk bort den malplasserte julehilsenen.

For noen dager siden mottok jeg for øvrig en pakke fra produsenten som inneholdt kjøkkenpapir og lommetørklær i tillegg til responsen der de tar hensyn til en kundes synspunkter, sier Mette Karina Thorp fra Drøbak.